ΓΡΑΠΤΗ ΕΡΩΤΗΣΗ P-0880/99

υποβολή: Werner Langen (PPE) προς την Επιτροπή

(26 Μαρτίου 1999)

Θέμα: Ενίσχυση της γυναίκας, της οικογένειας και των ηλικιωμένων

1. Ποιά μέτρα λαμβάνει η Επιτροπή, για να επιβάλει την ισότητα μεταξύ ανδρών και γυναικών στην εργασία; Υπάρχουν δεσμευτικές διατάξεις για την ενίσχυση των γυναικών στην ιδιωτική οικονομία;

2. Υποστηρίζει η Επιτροπή ένα πρόγραμμα, το οποίο διευκολύνει την επιμόρφωση νεαρών γυναικών και δημιουργών θέσεων εργασίας;

3. Τί ενέργειες πραγματοποιεί η Επιτροπή για να ελαφρύνει τη φορολογική επιβάρυνση των οικογενειών;

4. Ποιά είναι η πολιτική της Επιτροπής όσονα φορά τους ηλικιωμένους; Πως εξασφαλίζει η Επιτροπή την ποιότητα της περίθαλψης προς τους ηλικιωμένους

Απάντηση του κ. Flynn εξ ονόματος της Επιτροπής

(3 Μαΐου 1999)

1. Η αρχή της ίσης μεταχείρισης των γυναικών και των ανδρών εφαρμόζεται στο άρθρο 141 (πρώην άρθρο 119) της συνθήκης ΕΚ σε ό,τι αφορά την ίση αμοιβή. Η ίδια αρχή έχει επίσης εφαρμοστεί σε ορισμένες οδηγίες και ιδίως στην οδηγία 76/207/ΕΟΚ της 9.02.1976 περί της εφαρμογής της αρχής της ίσης μεταχείρισης των ανδρών και των γυναικών όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας(1) και στην οδηγία 79/7/ΕΟΚ της 19.12.1978 περί της προοδευτικής εφαρμογής της αρχής της ίσης μεταχείρισης των ανδρών και των γυναικών σε θέματα κοινωνικής ασφάλισης(2). Οι οδηγίες του 1999 σχετικά με τις πολιτικές απασχόλησης των κρατών μελών περιλαμβάνουν την ανάγκη επικράτησης της ισότητας των ανδρών και των γυναικών σε όλους τους τομείς. Αυτό θα ενθαρρύνει τα κράτη μέλη να λάβουν υπόψη τις ειδικές ανάγκες των γυναικών κατά την εφαρμογή των οδηγιών για την απασχόληση. Οι κοινοτικές διατάξεις σχετικά με την εφαρμογή της αρχής της ίσης μεταχείρισης (ίση αμοιβή; πρόσβαση σε απασχόληση, επαγγελματική εκπαίδευση και προώθηση; συνθήκες εργασίας) εφαρμόζονται τόσο στο δημόσιο όσο και στον ιδιωτικό τομέα.

2. Η Ευρωπαϊκή Επιτροπή έχει πλήρη επίγνωση των προβλημάτων και των προκλήσεων που οι γυναίκες αντιμετωπίζουν όταν θέλουν να εισέλθουν και να παραμείνουν στην αγορά εργασίας και να ξεκινήσουν τις δικές τους επιχειρήσεις. Τα διαρθρωτικά ταμεία, και ιδίως το Ευρωπαϊκό Κοινωνικό Ταμείο έχουν χρηματοδοτήσει από τη δεκαετία του 1970 μέτρα για την εκπαίδευση και την απασχόληση των γυναικών, που περιλαμβάνουν ενέργειες με ειδικούς στόχους. Κοινοτικές πρωτοβουλίες αντιμετωπίζουν το ζήτημα των γυναικών οι οποίες ξεκινούν δικές τους επιχειρήσεις κατά τα τελευταία 10 έτη μέσω της παρότρυνσης προγραμμάτων (LEI, NOW, Leader, Recite). Η βελτίωση της θέσης της γυναίκας στην αγορά εργασίας και η ανάπτυξη της επιχειρηματικότητας των γυναικών αποτελούν σημαντικές συνιστώσες των νέων διαρθρωτικών ταμείων (2000-2006). Η ευρωπαϊκή στρατηγική για την απασχόληση έχει ειδικά καθορίσει ως στόχους την ανάγκη της βελτίωσης της επιχειρηματικότητας στην Ευρώπη και της υποστήριξης της ικανότητας των γυναικών και των ανδρών να αναλαμβάνουν νέες θέσεις εργασίας.

3. Σε ό,τι αφορά την ελάφρυνση των φορολογικών βαρών των οικογενειών, η φορολογική πολιτική στο εν λόγω πεδίο εμπίπτει στην αρμοδιότητα των κρατών μελών.

4. Η προώθηση ειδικών πολιτικών για τους ηλικιωμένους πολίτες και η παροχή υπηρεσιών πρόνοιας για τους ηλικιωμένους είναι ζητήματα τα οποία εμπίπτουν στην αρμοδιότητα των κρατών μελών. Ο ρόλος της Ευρωπαϊκής Επιτροπής στα εν λόγω πεδία συνίσταται στην ενθάρρυνση της ανταλλαγής πληροφοριών και εμπειριών με σκοπό την προαγωγή της μεταφοράς των καλύτερων πρακτικών.

Ως την κύρια συμβολή της στο διεθνές έτος των Ην. Εθνών για τους ηλικιωμένους η Ευρωπαϊκή Επιτροπή προετοιμάζει μια ανακοίνωση με τίτλο "Προς μια Ευρώπη για όλες τις ηλικίες" προκειμένου να στρέψει την προσοχή προς τα προβλήματα των γηρασκόντων και των ηλικιωμένων ανθρώπων κατά το έτος 1999 και πέρα από αυτό. Πρόθεση της Ευρωπαϊκής Επιτροπής είναι η συμπερίληψη στην εν λόγω ανακοίνωση σύντομης ανάλυσης του χαρακτήρα της δημογραφικής πρόκλησης την οποία αντιμετωπίζει η Κοινότητα και η περιγραφή σε γενικές γραμμές μιας στρατηγικής για τη δραστήρια γήρανση ως πειστικής απάντησης.

(1) ΕΕ L 39 της 14.2.1976.

(2) ΕΕ L 6 της 10.1.1979.